ฟรีคิกมันติดตา ! ปธ.บาร์เซโลนา ชี้ เมสซี่โคตรเทพ เล่นถึงอายุ 45 สบาย
บาร์โตเมว เชื่อ ลิโอเนล เมสซี่ ดาวเตะอัฉริยะของทีม เก่งขึ้นในทุกวัน เชื่อสามารถเล่นได้ถึงอายุ 45 ปี เลยทีเดียว ชี้ แค่ลูกฟรีคิกที่ยิงลิเวอร์พูล ก็บ่งบอกได้ทุกอย่างแล้ว
วันนี้ (6 พ.ค. 62) โจเซฟ มาเรีย บาร์โตเมว ประธานสโมสรบาร์เซโลนา ยอดทีมแห่งสเปน ออกโรงพูดติดตลก อยากเห็น ลิโอเนล เมสซี่ ดาวเตะตัวเทพของทีม ค้าแข้งไปจนถึงอายุ 45 ปี เชื่อดาวเตะรายนี้ยังไปได้อีกไกล หลังโชว์ฟอร์มสุดยอดในเกมที่ บาร์ซ่า เอาชนะลิเวอร์พูล 3-0 ในศึกยูฟ่า แชมเปี้ยนส์ลีก รอบรองชนะเลิศ เลกแรก เมื่อกลางสัปดาห์ที่แล้ว
เมสซี่ ในวัย 31 ปี มีสัญญากับ บาร์เซโลนา จนถึงปี 2021 ซึ่งหากอยู่จนครบสัญญา เขาจะอายุ 34 ปี ทว่า ประธานสโมสรรายนี้ ยังมองว่า ดาวเตะร่างจิ๋ว มีพรสวรรค์ ทักษะ และความสามารถล้นเหลือ ที่สามารถจะค้าแข้งในถิ่น "คัมป์ นู" ได้จนถึงอายุ 45 ปี เลยทีเดียว
"วันที่เขา (เมสซี่) เลิกเล่น ผมไม่น่าจะได้เป็นประธานที่นี่แล้วแหละ เพราะเขาจะอยู่นานกว่าผมแน่นอน ผมคิดว่ามันอีกนานกว่าเขาจะรีไทร์ คุณเห็นประตูที่เขายิงใส่ลิเวอร์พูลมั้ย ? ยิ่งลูกฟรีคิกนี่สุดยอดมาๆ เป็นลูกมหัศจรรย์จริงๆ เขาแข็งแกร่งมากกว่าเมื่อก่อนอีก ผมหวังว่าเขาจะเล่นไปจนถึงอายุ 45 ปี นู่นเลยล่ะ" บาร์โตเมว กล่าวกับผู้สื่อข่าว
สำหรับ ลิโอเนล เมสซี่ เป็นเด็กจากศูนย์ฝึกลามาเซีย ของ บาร์เซโลนา ก่อนขึ้นชุดใหญ่ครั้งแรกในปี 2007 ลงสนามให้ทีมไปทั้งหมด 683 นัด ทำไป 600 ประตู รวมทุกรายการในขณะนี้
ติดตาม TNN ติดตามข่าว 24 ชั่วโมง
อัพเดทข่าวสารกัน นาทีต่อนาที